Johan Andreas dèr Mouw (24 Julie 1863 – 8 Julie 1919) was 'n Nederlandse digter en filosoof. Hy het gebruik gemaak van die skuilnaam Adwaita. Slegs 'n paar van Dèr Mouw se gedigte is tydens sy lewe in letterkundige joernale gepubliseer. Dèr Mouw is gebore in Westervoort. Sy vader, Jacob Cornelis der Mouw, (oorspronklik Dermauw) was vir 'n kort tydjie 'n versekeringsagent en boekhandelaar; sy moeder, Anna Elisabeth Zillinger was direkteur van 'n skool in Deventer. Dèr Mouw het die Gymnasium (skool) in Deventer bygewoon en vanaf 1883 tot 1887 aan die Universiteit van Leiden studeer, waar hy Grieks, Latyn, Sanskrit en filosofie geneem het. Na sy graduasie het Dèr Mouw 'n pos as onderwyser aan die Gimnasium in Doetinchem gekry. Hy het sy doktorale proefskrif (Quomodo Antiqui Naturam mirati sunt?)in 1890 verdedig aan die Universiteit van Leiden. In 1893 trou Dèr Mouw met Hendrika van Enst. Hul stiefdogter, Teuntje Vink, is later herdoop tot Hetty der Mouw. Dèr Mouw se vriendskap met die seun van die skoolhoof van die Gimnasium in Doetinchem het tot konflik gelei.